REPUBLIKA HRVATSKA

VARAŽDINSKA ŽUPANIJA

**Županijska skupština** NACRT

KLASA:

URBROJ: 2186/1-01/1-21-2

Varaždin, 2021.

Na temelju članaka 33. točke 34. Statuta Varaždinske županije ("Službeni vjesnik Varaždinske županije" broj 14/18, 7/20, 65/20 – pročišćeni tekst i 11/21) i članaka 56. Poslovnika o radu Županijske skupštine Varaždinske županije ("Službeni vjesnik Varaždinske županije" br. 26/18, 7/20, 65/20 – pročišćeni tekst i 11/21), a u skladu s člankom 48. Zakona o službenicima i namještenicima u lokalnoj i područnoj ("Narodne novine" br. 86/08., 61/11., 4/18., 96/18., 112/19.) Županijska skupština Varaždinske županije na sjednici, održanoj 2021. godine, donosi

**ODLUKU**

**o ustrojavanju Službeničkog suda u Varaždinskoj županiji**

**OPĆE ODREDBE**

Članak 1.

Ovom Odlukom ustrojava se Službenički sud u Varaždinskoj županiji (u daljnjem tekstu: Službenički sud), te određuje njegova nadležnost, sjedište, broj članova, postupak imenovanja i razrješenja, odlučivanje, financiranje te druga pitanja od značenja za njegov rad.

Članak 2.

Službenički sud odlučuje o teškim povredama službene dužnosti u prvom stupnju, te o lakim povredama službene dužnosti u drugom stupnju, kao i o žalbama protiv rješenja o udaljenju iz službe, u postupcima koji se vode protiv službenika i namještenika (uključujući i pročelnike) upravnih tijela Varaždinske županije (u daljnjem tekstu: Županija) i upravnih tijela gradova: Varaždin, Ivanec, Lepoglava, Ludbreg, Novi Marof, Varaždinske Toplice i općina: Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubešćica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica i Visoko.

Odredbe ove Odluke ne primjenjuju se na službenike i namještenike upravnih tijela Grada Varaždina ako Gradsko vijeće Grada Varaždina samostalno ustroji Službenički sud.

Članak 3.

Sjedište Službeničkog suda je u Varaždinu.

**SASTAV SLUŽBENIČKOG SUDA**

Članak 4.

Službenički sud ima predsjednika i šest članova.

Predsjednika i članove Službeničkog suda imenuje Županijska skupština na prijedlog župana iz reda diplomiranih pravnika

Predsjednik i dva člana Službeničkog suda imenuju se iz reda diplomiranih pravnika s položenim pravosudnim ispitom.

Članak 5.

Predsjednik i članovi Službeničkog suda imenuju se na mandat od četiri godine.

Mandat predsjedniku i članovima Službeničkog suda može prestati i prije isteka vremena na koje su imenovani:

* u slučaju smrti
* u slučaju razrješenja

Predsjedniku i članovima Službeničkog suda koji su imenovani umjesto razriješenog člana, mandat traje do isteka mandata ostalih članova Službeničkog suda.

Članak 6.

Predsjednik i članovi Službeničkog suda razriješit će se:

* ako sami zatraže svoje razrješenje
* ako su pravomoćno osuđeni za kazneno djelo koje predstavlja zapreku za prijam u službu u upravnim tijelima jedinica lokalne i područne (regionalne) samouprave
* ako ne obavljaju svoju dužnost uredno
* ako se u obavljanju svoje dužnosti ponašaju tako da dovode u pitanje svoju nepristranost
* ako svojim ponašanjem narušavaju ugled Službeničkog suda
* ako se koriste položajem člana Službeničkog suda radi ostvarenja svojih prava kada se kao stranka pojavljuju pred upravnim tijelima Varaždinske županije i upravnim tijelima gradova i općina za koje nadležan Službenički sud

Prijedlog za razrješenje predsjednika Službeničkog suda može podnijeti župan, a za članove Službeničkog suda župan i predsjednik Službeničkog suda.

Odluku o razrješenju predsjednika i članova Službeničkog suda donosi Županijska skupština.

**PREDSJEDNIK SLUŽBENIČKOG SUDA**

Članak 7.

Predsjednik Službeničkog suda:

* skrbi o urednom i pravodobnom rješavanju predmeta
* imenuje predsjednika i članove vijeća za svaki pojedini slučaj i dodjeljuje im predmete
* osigurava javnost postupaka i odlučuje o isključenju javnosti
* odlučuje o uredovanju sa spisima
* određuje vrijeme zasjedanja vijeća
* obavlja i druge poslove u skladu sa Zakonom i ovom Odlukom

Članak 8.

Predsjednik Službeničkog suda podnosi Županijskoj skupštini mandatno izvješće o radu Službeničkog suda.

**ODLUČIVANJE**

Članak 9.

Službenički sud odlučuje u vijeću od tri člana.

Predsjednika i članove vijeća za svaki pojedini slučaj imenuje predsjednik Službeničkog suda vodeći računa da se u vijeće ne imenuje osoba čije bi imenovanje u konkretnom postupku moglo dovesti u pitanje nepristranost rada Službeničkog suda.

Predsjednik vijeća uvijek se imenuje iz reda članova Službeničkog suda s položenim pravosudnim ispitom.

Članak 10.

Vijeće pravovaljano odlučuje ako su na sjednici prisutni svi članovi vijeća, a odluke vijeće donosi većinom glasova.

Odluke vijeća izrađuje i potpisuje predsjednik Vijeća.

**OBAVLJANJE STRUČNIH I UREDSKIH POSLOVA**

Članak 11.

Uredske i druge administrativno-tehničke poslove za Službenički sud obavlja upravni odjel Varaždinske županije nadležan za službeničke odnose.

**FINANCIRANJE**

Članak 12.

Predsjednik i članovi Službeničkog suda imaju pravo na novčanu naknadu za obavljeni rad u Službeničkom sudu.

Novčana naknada utvrđuje se u visini iznosa dnevnice utvrđene propisima kojima se uređuje ista za službenike i namještenike jedinica lokalne i područne (regionalne) samouprave.

Novčana naknada isplaćuje se za svaku održanu sjednicu vijeća i to u iznosu od dvije dnevnice za predsjednika vijeća i jedne dnevnice za članove vijeća, po završenom predmetu.

Članak 13.

Sredstva za rad Službeničkog suda osiguravaju se u Proračunu Županije.

Troškove postupka pred Službeničkim sudom snosi jedinica lokalne samouprave u čijem je upravnom tijelu zaposlen službenik protiv kojeg se vodi postupak.

U postupku zbog povrede službene dužnosti ne plaćaju se pristojbe.

Članak 14.

Troškovi postupka su svi troškovi učinjeni u postupku pred Službeničkim sudom.

Visinu troškova postupka utvrđuje predsjednik Službeničkog suda na temelju uredovnog izvješća predsjednika vijeća pred kojim se postupak provodio.

Troškovi postupka predujmljuju se iz sredstava za rad Službeničkog suda osiguranih u Proračunu Županije, a naplaćuju se od jedinice lokalne samouprave iz članka 13. stavak 2. ove Odluke.

**ZAGLAVLJE AKTA I PEČAT**

Članak 15.

Zaglavlje akta službeničkog suda sadrži: grb Republike Hrvatske, naziv „Republika Hrvatska“, naziv „Službenički sud u Varaždinskoj županiji“, sjedište suda „Varaždin“, brojčanu oznaku predmeta, mjesto i datum izrade akta.

Pečat Službeničkog suda promjera je 38 mm i sadrži u sredini grb Republike Hrvatske, a oko njega naziv „Republika Hrvatska“, naziv „Službenički sud u Varaždinskog županiji“

**PRIJELAZNE I ZAVRŠNE ODREDBE**

Članak 16.

Započete predmete pred Službeničkim sudom imenovanim Odlukom o ustrojavanju i imenovanju predsjednika i članova Službeničkog suda za područje Varaždinske županije ("Službeni vjesnik Varaždinske županije" br. 27/08, 6/11 i 53/15), za koje nisu imenovana vijeća i započeto postupanje preuzet će Službenički sud imenovan sukladno članku 4. ove Odluke.

Članak 17.

Stupanjem na snagu ove Odluke prestaje važiti Odluka o ustrojavanju i imenovanju predsjednika i članova Službeničkog suda za područje Varaždinske županije ("Službeni vjesnik Varaždinske županije" br. 27/08, 6/11 i 53/15), a članovi Službeničkog suda koji su imenovani u započetim a nedovršenim predmetima pred Službeničkim sudom nastavljaju s radom do zaključenja započetih predmeta.

Članak 18.

Ova Odluka stupa na snagu osmoga dana od dana objave u „Službenom vjesniku Varaždinske županije“.

**PREDSJEDNIK**

**dr.sc. Josip Križanić**